Diari Oficial de la Generalitat Valenciana


Sumari del DOGV 6244, del 13-04-2010 (2010/3541)

RESOLUCIÓ de 23 de març de 2010, de la directora gerent de l'Institut Valencià d'Art Modern, per a la convocatòria de tres beques de formació i perfeccionament per a l'any 2010.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   6244

Data del DOGV
:   13-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3541


Data del document
:   23-03-2010

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 23 de març de 2010, de la directora gerent de l'Institut Valencià d'Art Modern, per a la convocatòria de tres beques de formació i perfeccionament per a l'any 2010. [2010/3541]
L'Institut Valencià d'Art Modern (IVAM) és una entitat de dret públic de la Generalitat amb personalitat jurídica pròpia i amb autonomia econòmica i administrativa per a la realització dels seus fins, entre els quals es troben el coneixement, foment, investigació i difusió de l'art modern.
En el marc del desplegament i compliment d'aquests objectius l'IVAM, convoca la concessió de 3 beques perquè els jóvens puguen accedir a la realització de pràctiques professionals, segons el que disposa el Decret 108/1992, de 6 de juliol, del Govern Valencià, pel qual es regula la concessió de beques, existint consignació econòmica per a això en el pressupost de l'IVAM per a l'exercici 2010.
Les ajudes concedides per mitjà d'aquesta convocatòria no necessiten ser notificades a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de la notificació i comunicació a la Comissió Europea del projectes de la Generalitat dirigits a establir, concedir o modificar ajudes públiques, perquè no compleixen el requisit de l'avantatge econòmic per a establir una empresa, ni el de falsejament de la competència, per la qual cosa no afecten els intercanvis comercials entre els estats membres de l'apartat 1 de l'article del Tractat Constitutiu de la Comunitat Europea.
En virtut de les facultats que em confereix l'Orde de delegació de 30 d'octubre de 1997, del conseller de Cultura, Educació i Ciència (DOGV núm. 3126 de 20.11.1997), resolc:
Primer
Convoque concurs públic per a la concessió de tres beques de formació i perfeccionament per a les àrees Tecnicoartística i EconomicoAdministrativa:
1. Àrea Tècnicoartística
Departament: Fotografia.
Funcions: captura d'imatges, processament i arxiu.
Durada: 12 mesos.
Dotació: 700 €/mes
2. Àrea EconomicoAdministrativa
a) Departament: Gestió Econòmica.
Funcions: gestió econòmica del museu.
Durada: 12 mesos.
Dotació: 1000 €/mes.
b) Departament: Gestió Administrativa.
Funcions: gestió administrativa del museu.
Durada: 12 mesos.
Dotació: 1.000 €/mes.
Segon
Aprove les bases que s'adjunten com a annex I, i que han de regir la convocatòria, el model de sol·licitud per a les beques, inclòs com a annex II, i el model de currículum que han d'omplir les persones sol·licitants, inclòs com a annex III.
Tercer
L'import de les tres beques serà finançat a càrrec del capítol 4 G 480 del pressupost de l'IVAM per a l'exercici 2010, entenent-se'n condicionada la concessió i gaudi en el període de 2011 que les beques comprenguen, a la consignació de crèdit adequat i suficient per al dit exercici.
Quart
La present resolució estarà vigent a partir de l'endemà de ser publicada en el Diari Oficial de la Comunitat Valenciana.
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, aquesta resolució, que posa fi a la via administrativa, podrà ser recorreguda potestativament, en els terminis i davant els òrgans que s'indiquen a continuació:
a) El recurs de reposició haurà d'interposar-se davant el director gerent de l'IVAM en el termini d'un mes a comptar des de l'endemà de la publicació d'aquesta resolució.
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
València, 23 de març de 2010.- La directora gerent: Consuelo Císcar Casabán.
ANNEX I
Bases per les quals es convoca concurs públic per a la concessió de tres beques de formació i perfeccionament per les àrees Tecnicoartística i Economicoadministrativa de l'IVAM
Primera. Objecte
Les beques s'atorguen a la fi de facilitar als joves aspirants, que reunisquen els requisits indicats més avall, l'aprenentatge de tècniques i criteris museístics, així com donar-los la possibilitat de participar en l'activitat museística amb col·laboració amb els equips tècnics de l'IVAM que corresponguen.
Segona. Requisits dels aspirants
Les beques objecte d'aquesta convocatòria s'adjudicaran mitjançant el concurs de mèrits entre els diversos aspirants que reunisquen els requisits següents abans la finalització del termini de presentació de la instància i els acrediten documentalment:
1. Requisits acadèmics:
a) Fotografia
Formació Professional de grau superior
Família: Comunicació, Imatge i So.
Títol: Tècnic Superior en Imatge o Tècnic Especialista en Imatge i So.
b) Gestió econòmica: llicenciat/a en Econòmiques o en Direcció i Administració d'Empreses.
c) Gestió administrativa: llicenciat/a en Dret
2.Només podran participar els aspirants menors de 30 anys
3. Tindre nacionalitat espanyola o ser nacionals d'algun dels estats membres de la Unió Europea i veïnat administratiu en qualsevol municipi de la Comunitat Valenciana.
Tercera. Sol·licituds
1. Les sol·licituds, que es formalitzaran segons el model i dades de l'annex II en què s'indicarà l'especialitat a què s'opta, podran presentar-se en el termini de 15 dies hàbils a partir de l'endemà de la publicació d'aquesta convocatòria en el Diari Oficial de la Comunitat Valenciana (DOCV).
2. Les sol·licituds es presentaran en les oficines de l'IVAM per al seu registre, i hauran d'incloure els documents següents:
a) Instància, ajustada al model de l'annex II, en què necessàriament hauran de figurar les dades següents: nom i cognoms, DNI, adreça completa, telèfon de contacte, correu electrònic, deixant constància de l'acceptació de totes les condicions establides en les presents bases i referència a l'especialitat de la beca a què s'opta.
b) Fotocòpia compulsada de la titulació acadèmica.
c) Fotocòpia compulsada de certificació d'expedient acadèmic.
d) Curriculum vitae del sol·licitant, signat i datat pel sol·licitant.
e) L'experiència professional si és el cas, al·legada en el currículum, es documentarà mitjançant un certificat on consten les funcions exercides a l'empresa per a la qual s'haja treballat.
f) Les sol·licituds o beques que haja sol·licitat o que hagen sigut atorgades per altres administracions, ens públics o privats.
g) Fotocòpia compulsada del DNI o passaport.
h) Certificats vigents acreditatius d'estar al corrent en el compliment de les obligacions tributàries estatals i/o autonòmiques, i de Seguretat Social, i a més la documentació acreditativa de tenir cobertura sanitària. En el supòsit de no estar ni haver estat en el període anterior de dotze mesos obligat l'interessat al compliment de les obligacions tributàries i amb la Seguretat Social, bastarà amb la presentació de declaració responsable, el model de la qual s'estableix en l'annex III a aquestes bases, per a acreditar aquest punt.
3. Si la sol·licitud no reuneix totes les dades exigides o falta documentació acreditativa, es requerirà l'interessat perquè en el termini de deu dies esmene el defecte o adjunte els documents preceptius amb la indicació que, si no ho fa, s'entendrà desistit de la seua petició, prèvia resolució dictada conforme al que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quarta. Mèrits avaluables en el concurs
Els mèrits que necessàriament deuran acreditar-se mitjançant la presentació de documents originals o còpies compulsades, seran avaluats per la comissió qualificadora d'acord amb el barem següent:
- Expedient acadèmic: un màxim de 4 punts en funció de la nota mitjana obtinguda en l'expedient acadèmic, d'acord amb l'escala següent:
Nota mitjana:
Aprovat: 1 punt.
Notable: 2 punts.
Excel·lent: 3 punts.
Matricula d'Honor: 4 punts.
Les fraccions corresponents a les notes mitges s'arrodoniran per excés, en el cas de ser aquestes superiors a 0,5.
- Formació:
- Titulació superior a l'exigida com a requisit:
1. Doctor: 1,5 punts.
2. Llicenciat/ada universitari : 1 punt.
3. Diplomat/ada universitari: 0,50punts.
- Cursos:
Es valoraran fins a un màxim de quatre punts aquells cursos rebuts o impartits que s'acrediten, relacionats directament amb el contingut de l'especialitat de la beca que se sol·licite, d'acord amb l'escala següent:
a) De 100 o més hores: 2 punts.
b) De 75 o més hores: 1,5 punts.
c) De 50 o més hores: 1 punt.
d) De 25 o més hores: 0,5 punts.
e) De 15 o més hores: 0,2 punts.
Cursos impartits: es valoraran per una sola vegada, no sent susceptibles de ser valorades les successives edicions d'un mateix curs.
- Idiomes:
Es valorarà amb un màxim de dos punts el coneixement d'altres idiomes dels països integrants de la Unió Europea o de qualsevol altre país del món, excepte, si és el cas l'idioma exigit com a requisit, a raó de 0,40 punts curs, o el seu equivalent si es tracta de cicles, corresponents al títol expedit per la universitat o escola oficial d'idiomes.
Coneixement del valencià: es graduarà segons el nivell de coneixement que s'acredite mitjançant certificat de la Junta Qualificadora de Coneixements de Valencià.
Oral: 0,75 punts.
Elemental: 1 punt.
Mitjà: 2 punts.
Superior: 3 punts.
- Experiència:
Per cada any complet d'experiència professional desenvolupada en la especialitat de la beca a què s'opta, indicada en el currículum i acreditada documentalment: un punt, fins a un màxim de dos. Els períodes de temps inferiors a l'any es valoraran proporcionalment, computant-se només els mesos complets.
Els sol·licitants hauran de posseir els requisits i les condicions que s'assenyalen en aquesta convocatòria en acabar el termini de presentació de sol·licituds. Els mèrits que s'adduïsquen hauran de estar acreditats, mitjançant còpies compulsades corresponents, en el moment de presentació de sol·licituds.
Cinquena. Resolució de la convocatòria
Per a la valoració dels mèrits es constituirà una comissió qualificadora integrada per:
President: director economicoadministratiu.
Vocals:
- Director/a de l'Àrea Tecnicoartística
- Cap de Gestió Administrativa
- Cap de Gestió Econòmica
- Cap de Fotografia
- Tècnic/a de control i qualitat
Secretari/ària amb veu però sense vot: un tècnic/a del Departament de Gestió Administrativa.
Es faculta la comissió qualificadora per a realitzar a través dels seus membres o a través de l'assessorament d'altres tècnics, totes les comprovacions necessàries per a qualificar millor els mèrits al·legats, i fer un seguiment periòdic del treball realitzat durant el temps que estiga vigent la beca. La comissió podrà tenir tants assessors com estime convenient.
Finalitzada la valoració dels mèrits corresponents, la comissió qualificadora convocarà els cinc sol·licitants que hagen obtingut en la fase de valoració de mèrits una major puntuació, a la realització d'una entrevista, durant la qual podrà avaluar els coneixements orals dels idiomes acreditats documentalment o al·legats pels sol·licitants. La comissió qualificadora valorarà la proposta de concessió de les beques, en el termini màxim de tres mesos comptats des de l'acabament del termini de presentació de sol·licituds, a la directora gerent de l'IVAM, qui resoldrà la convocatòria. La resolució de concessió de les beques es publicarà en el Diari Oficial de la Comunitat Valenciana.
Si en el termini de tres mesos comptats des de la data en què la sol·licitud haja entrat en el registre de l'òrgan competent per a la seua tramitació, no es dicta i notifica la resolució corresponent a aquesta convocatòria, s'entendrà que l'efecte del silenci administratiu és desestimatori de les sol·licituds presentades.
Així mateix, la comissió qualificadora podrà formular una proposta en el sentit que siga declarada deserta la convocatòria si, a judici seu, no hi haguera concursants amb mèrits suficients per merèixer l'adjudicació.
Sisena. Condicions generals
1. Seran excloses les sol·licituds dels aspirants que tinguen una relació laboral remunerada.
2. Estes beques són incompatibles amb altres que puguen concedir per la mateixa activitat o per a una activitat semblant.
3. Els beneficiaris no hauran d'incórrer en cap de les circumstàncies recollides en l'article 13 de la Llei 38/2003, General de Subvencions.
4. No podran ser beneficiaris els sol·licitants que no es troben, a la finalització del termini de presentació de la sol·licitud, al corrent de les obligacions tributàries i de Seguretat Social.
Setena. Obligacions i drets dels becaris
Tindrà la consideració de beneficiari de la beca el destinatari dels fons públics que haja de realitzar l'activitat que va fonamentar l'atorgament mitjançant la resolució de la directora gerent de l'IVAM.
Les obligacions del becari/ària o beneficiari/ària consistiran en:
a) L'ampliació i el perfeccionament dels seus coneixements en la matèria, mitjançant la col·laboració del personal tècnic de l'IVAM en els treballs específics que se li encomanen, per la qual cosa haurà de romandre als locals del centre i realitzar l'horari que diga la Direcció de l'IVAM.
b) Comunicar a l'IVAM l'obtenció o gaudi d'altres beques, subvencions o ajudes per a la mateixa finalitat, procedents de qualsevol administracions o ens públics, o la realització de treballs o estudis que dificulten el compliment de la finalitat de la beca.
Els becaris hauran de realitzar les activitats de formació que el personal tècnic de l'àrea els encomane. Raó per la qual hauran de romandre a l'IVAM durant el període establit per a la beca.
Acabat el termini de la beca i amb l'informe d'assistència, aprofitament i aptitud fet pel cap del departament o de l'àrea s'expedirà el certificat adient.
Vuitena. Resultats del treballs
Per mitjà de l'acceptació de les bases de la convocatòria els becaris cedeixen gratuïtament i de forma indefinida els resultats que s'obtinguen com a conseqüència de l'execució del contingut de les beques, així com la memòria final si és el cas, a l'IVAM, que es reserva el dret de la seua publicació i utilització, llevat que la normativa aplicable en determinades matèries disposen una altra cosa.
Novena. Durada de les beques i dotació econòmica
El període de gaudi de les beques serà de dotze mesos naturals segons es disposa en la present convocatòria. S'iniciarà el dit període en la data que indique la Direcció de l'IVAM mitjançant una resolució.
La beca de fotografia estarà dotada amb un import íntegre de 700 euros i les beques de gestió econòmica i de gestió administrativa estaran dotades amb un import íntegre de 1000 euros mensuals cadascuna i la forma de pagament serà mensual, previ certificat del cap del departament corresponent, que acredite la bona marxa de l'objecte de les beques.
Deu. Naturalesa de les beques
Aquestes beques són de formació, perfeccionament de coneixements i adquisició d'experiència i habilitats, i les tasques que comporten es desenvoluparan amb els tècnics i personal de les distintes àrees de l'IVAM.
La concessió i gaudi d'aquestes beques no estableix cap tipus de relació laboral amb l'IVAM, ni suposa cap compromís per a la incorporació posterior del becari a la plantilla de la dita entitat.
Onze. Suspensió de la beca
1. En cas de malaltia física o psíquica de la persona becada que li puga impedir la realització de les pràctiques formatives, acreditada per mitjà d'un certificat mèdic, la directora gerent de l'IVAM podrà suspendre temporalment la beca per un període màxim de dos mesos. Si, transcorregut aquest termini, no es produeix la incorporació a la activitat formativa, la directora gerent de l'IVAM podrà resoldre la beca i cobrir-la segons l'ordre establert en la borsa de reserva que resulte del procés de selecció.
2. En cas de maternitat, adopció o acolliment, la suspensió podrà estendre's per la mare, a petició de la interessada, fins un període de quatre mesos.
3. La suspensió comportarà la interrupció de la dotació econòmica de la beca; l'abonament es reprendrà amb la represa de les activitats formatives.
4. El període de suspensió de la beca no serà comptabilitzat com a període de compliment.
Dotze. Contravencions i disposicions subsegüents
L'IVAM podrà deixar sense efecte, per resolució de la directora gerent a proposta de la comissió qualificadora, qualsevol de les beques concedides, amb audiència prèvia a l'interessat, quan el beneficiari incórrega en alguna de les causes següents:
a) Incompliment de les seues obligacions.
b) No realitzar l'activitat que motiva la concessió.
c) Deixar de reunir els requisits exigits en la present convocatòria.
d) Incórrer en supòsit d'incompatibilitat per a la seua concessió o gaudi, de conformitat amb la base sisena de la present convocatòria.
e) Incomplir, sense causa que ho justifique, qualsevol altra de les condicions establides en la present convocatòria
Tretze
Tota alteració de les condicions tingudes en compte per a la concessió de les beques i, en tot cas, l'obtenció o gaudi concurrent de beques, subvencions o ajudes atorgades per altres administracions o ens publiques o privades, o la realització de treballs o estudis que dificulten el compliment de la finalitat de la beca podrà donar lloc a la modificació, i si és el cas, revocació de la resolució de concessió.
Catorze. Incidències
Escaurà el reintegrament de les quantitats percebudes i l'exigència de l'interès de demora des del moment del pagament de la beca en els supòsits següents:
a) Haver obtingut la beca sense reunir les condiciones exigides per a això.
b) Incompliment de la finalitat per a la que ha sigut concedida la beca.
c) Incompliment de les condicions imposades a l'adjudicatari amb motiu de la concessió i gaudi de la beca.
Quinze. Borsa de reserva i substitucions
Davant de les incidències, renúncies, abandonaments o incompliments que deixen vacant una beca, es procedirà, si és el cas, valorades les noves circumstàncies, a cobrir-la segons l'orde establit en la borsa de reserva que resulte del procés de selecció. La renúncia o resolució de la beca per qualsevol altre motiu, comportarà la pèrdua de tots els seus drets inherents i, per tant, el seu import deixarà de percebre's a partir del moment de la renúncia o resolució, i caldrà reintegrar les quanties indegudament percebudes.
Setze. Causes de reintegrament de l'import de la beca
Els becaris hauran de reintegrar l'import de la beca si incorren en alguna de les causes previstes en l'article 37 de la Llei 38/2003, de 17 de novembre, General de Subvencions.